## Rješenje kojim Investicijskom društvu Ilirika vrijednosni papiri d.o.o. za poslovanje vrijednosnim papirima, sa sjedištem u Zagrebu, s danom dostave ovog rješenja, prestaje važiti odobrenje za rad

### NN 72/2010 (11.6.2010.), Rješenje kojim Investicijskom društvu Ilirika vrijednosni papiri d.o.o. za poslovanje vrijednosnim papirima, sa sjedištem u Zagrebu, s danom dostave ovog rješenja, prestaje važiti odobrenje za rad

HRVATSKA AGENCIJA ZA NADZOR FINANCIJSKIH USLUGA

2170

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članaka 19. stavak 1. točka 3. i 584. stavak 1. Zakona o tržištu kapitala (»Narodne novine« br. 88/08, 146/08, 74/09), Uprava Hrvatske agencije za nadzor financijskih usluga, povodom zahtjeva investicijskog društva Ilirika vrijednosni papiri d.o.o. za poslovanje vrijednosnim papirima, sa sjedištem u Zagrebu, Radnička cesta 39, na sjednici održanoj 2. lipnja 2010. godine donijela je

RJEŠENJE

1. Investicijskom društvu Ilirika vrijednosni papiri d.o.o. za poslovanje vrijednosnim papirima, sa sjedištem u Zagrebu, Radnička cesta 39, s danom dostave ovog rješenja, prestaje važiti odobrenje za rad.

2. Podaci iz točke 1. ovog rješenja upisuju se u Registar investicijskih društava, koji vodi Hrvatska agencija za nadzor financijskih usluga, pod rednim brojem 69.

3. Ovo rješenje objavit će se u »Narodnim novinama«.

Obrazloženje

Komisija za vrijednosne papire Republike Hrvatske je rješenjem klase: UP/I-450-08/03-02/78, 26. ožujka 2003. godine, investicijskom društvu Ilirika vrijednosni papiri d.o.o. za poslovanje vrijednosnim papirima, sa sjedištem u Zagrebu, Radnička cesta 39 (dalje: Društvo), izdala čistopis dozvole za obavljanje poslova s vrijednosnim papirima, u skladu s odredbama Zakona o tržištu vrijednosnih papira (»Narodne novine« br. 84/02, 138/06).

Brokerska društva koja na dan stupanja na snagu Zakona o tržištu kapitala (dalje: ZTK), imaju dozvolu za obavljanje poslova s vrijednosnim papirima upisanih u sudski registar, nastavljaju poslovati kao investicijska društva prema ZTK-a na temelju postojeće dozvole, na način propisan odredbom članka 584. stavak 1. ZTK-a. U konkretnom slučaju, Društvo je na temelju navedene zakonske odredbe, nastavilo obavljati investicijske usluge i aktivnosti iz članka 5. stavak 1. točka 2., 4. i 5. ZTK-a.

Društvo je 8. travnja 2010. godine dostavilo obavijest Hrvatskoj agenciji za nadzor financijskih usluga (dalje: Agencija) da je na skupštini Društva održanoj 30. ožujka 2010. godine donijelo odluku o prestanku pružanja investicijskih usluga i obavljanja investicijskih aktivnosti.

Nastavno na gore navedeno, Društvo je 5. svibnja 2010. godine podnijelo Agenciji zahtjev za oduzimanje odobrenja za rad.

U provedenom postupku utvrđeno je da je Društvo sa društvom Karlovačka banka d.d. Karlovac i društvom Središnje klirinško depozitarno društvo d.d., Zagreb, na temelju Ugovora o uređenju međusobnih odnosa u pogledu prijenosa ugovora o obavljanju poslova brokerskog društva od 10. svibnja 2010. godine, izvršilo prijenos prava i obveza iz ugovora o obavljanju brokerskih poslova klijenata Društva.

U provedenom postupku Društvo je obavijestilo Agenciju da su:

– novčana sredstva koja Društvo drži na izdvojenom računu prenesena na račune klijenata;

– iz knjige naloga povučeni svi nalozi, a ista je zatvorena;

– u sustavu Središnjeg klirinškog depozitarnog društva izvršeni prijenosi vlasničkih pozicija ostalih klijenata registriranih s Društvom, koji nisu dali svoju suglasnost za prijenos ugovora o obavljanju brokerskih poslova na Karlovačku banku d.d. Karlovac, na slobodne pozicije registrirane s izdavateljem;

O poduzimanju svih navedenih radnji Društvo je Agenciji dostavilo dokaze 18. svibnja i 1. lipnja 2010. godine.

Odredbom članka 19. stavak 1. točka 3. ZTK-a, propisano je da odobrenje za rad prestaje važiti na vlastiti zahtjev investicijskog društva, danom dostave rješenja Agencije kojim se oduzima predmetno odobrenje.

Slijedom izloženog, Agencija je na temelju prethodno navedene odredbe ZTK-a, odlučila kao u točki 1. izreke ovog rješenja.

Sukladno odredbi članka 10. stavak 3. ZTK-a, Agencija vodi Registar društava ovlaštenih pružati investicijske usluge i obavljati investicijske aktivnosti, slijedom čega je odlučeno kao u točki 2. izreke rješenja.

Sukladno odredbama članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u Narodnim novinama.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-02/07

Urbroj: 326-111-10-6

Zagreb, 2. lipnja 2010.

Predsjednik Uprave
Ante Samodol, v. r.

Rješenje, NN 72/2010-2170